Standardkonteiner

**Standardkonteiner**, ka *merekonteiner*, (inglise *intermodal container*, *ISO standardcontainer*) on rahvusvahelise ISO standardiga kindlaksmääratud mõõtmete, konstruktsiooniga, fitingute ja ustega terasest valmistatud veoühik, mida on võimalik transportida laevade, rongide ja veokitega, tõsta erinevate tõsteseadmetega ja hoiustamiseks või vedamiseks virnastada. Standardkonteiner võimaldab kaubasaadetiste vedu efektiivselt, ilma vahepealse ümberlaadimiseta üleminekul ühelt transpordiliigilt teisele, võimaldab kaupade lühemaajalist hoiustamist ja kaitseb kaupu sademete eest, samuti takistab teatud määral ligipääsu kaubasaadetistele soovimatutete isikute poolt. 

Intermodaalsetel vedudel kasutatavate ISO standardkonteinerite mõõtmed, ehitus ja kinnitus- ning tõstekohad on rahvusvaheliselt standarditud. Konteinerite ISO standard arendati välja rahvusvaheliste laevakompaniide, Euroopa ja USA raudteeoperaatorite ja USA maanteevedajate vahel sündinud kompromisside tulemusena. ISO-standardite järgi on standarditud konteinerite mõõtmed, kuju, tühikaal, kandevõime, kinnituskohad, käsitsemisviisid, tugevusnormid jms. 

Konteinerid valmistatakse terasest. Selline konteiner on vastupidav ja turvaline. Teisalt on see raske ja kergesti korrodeeruv. Üldjuhul antakse konteinerite mõõtmed jalgades (*ft*), sageli lisatakse need ka meetermõõdustikus. Kuna konteinereid ladustatakse sadamates virnades kuni seitsmes kihis, peavad need olema tugevad ja vastupidavad. Konstruktsiooni jäikuse saavutamiseks sisaldavad konteinerid palju terast, mis teeb need maanteetranspordi jaoks liialt raskeks. Sel põhjusel hakkab konteineri tühikaal (taarakaal) piirama sellega veetava kasuliku koorma kaalu. 

Toodetakse mitmesuguse otstarbe ja ehitusega konteinereid erinevate kaupade ja kaubagruppide transportimiseks. Konteinereid, mida kasutatakse erinevate kaupade veoks, nimetatakse universaalkonteineriteks, ühe kaubaliigi veoks mõeldud konteinereid aga spetsiaalkonteineriteks. Enamasti kuuluvad universaalkonteinerid veoettevõtetele, spetsiaalkonteinerid aga klientidele. 

Laevadel veetakse konteinereid laevatrümmides ja laeva tekil virnastatult, vertikaaltasapinnas üksteise külge kinnitatuna. Konteinerite nurkades on selleks spetsiaalsed fitingud. Fitingute vahele asetatakse käsitsi või automaatselt kinnitatavad ja käsitsi avatavad poolautomaatsed pöördlukud.  Raudteel veetakse konteinereid spetsiaalsetel konteineriveo vagunitel või universaalvagunitel. Konteinerite veoks maanteel on autotranspordis kasutatavad konteineriveo poolhaagised ja täishaagised. 

ISO standardi järgi kasutatakse viie erineva pikkusega konteinereid: 20 *ft* (jalased) (6,1 m), 30 *ft* (9,1m), 40 *ft* (12,2 m), 45 *ft* (13,7 m), 48 *ft* (14,6 m) ja 53 *ft* (16,2 m). Rahvusvahelises konteinerilogistikas on kasutusel peamiselt 20 *ft*, 40 *ft* ja 45 *ft* (jalased) konteinerid. USA-s kasutatakse riigisiseselt ka 48 *ft* ja 53 *ft* standardkonteinereid. 

## Standardkonteinerite pikkuse ekvivalentühikud
Standardkonteinerite pikkuse põhiliseks mõõtühikuks on TEU-nimeline ühik (inglise *twenty foot equivalent unit*). Ühele TEU-le vastab 20 *ft* konteiner, kahele TEU-le 40 *ft* konteiner jne. Vähem kasutatakse neljakümnejalase konteineri ekvivalentühikut FEU (inglise *forty foot equivalent unit*). Kahekümnejalane ekvivalentühik *(*inglise *twenty-foot equivalent unit; TEU)* on statistiline ühik, mis baseerub 20 *ft* ISO standardkonteineri pikkusel (ca 6,10 m) ja mida kasutatakse erineva suurusega konteinerite suuruse kirjeldamisel tingühikuna. 

Kehtivad järgmised tingühiku suhted erinevate konteineripikkustega: 

* 20 *ft* = 1,0 TEU; 
* 30 *ft* = 1,5 TEU; 
* 40 *ft* = 2,0TEU; 
* 48 *ft* = 2,4 TEU; 
* 53 *ft* = 2,65 TEU. 

Neljakümnejalane ekvivalentühik *(*inglise *forty foot equivalent unit; FEU)* baseerub 40 *ft* standardkonteineri pikkusel (ca 12,2 m. Ka seda statistilist ühikut kasutatakse erineva suurusega konteinerite tingühikuna. 

Kehtivad järgmised suhted erinevate konteineripikkustega: 

* 40 *ft* = 1,0 FEU; 
* 20 *ft* = 0,5 FEU; 
* 30 *ft* = 0,75 FEU; 
* 48 *ft* = 1,2 FEU; 
* 53 *ft* = 1,325 FEU. 

Enamasti peetakse ka konteinerite veotasu arvestust TEU ja FEU ühikutes. 

## Standardkonteinerite tüübid
Üldotstarbelised konteinerid (inglise *general purpose container*) on laineliste seinte, immutatud vineerist põranda ja konteineri ühes otsas olevate ustega ISO standardkonteinerid, mida kasutatakse segakauba (enamasti tükikauba ja kaubaalustel kauba) veoks. Konteineris on palju kinnituskohti kauba kinnitamiseks koormarihmadega. Konteineri põrand on kaetud paljukihilise ja vastupidava lamineeritud ja veekindla vineeriga. Enamikus konteineritest on  ventilatsiooniavad. Kuna taolised konteinerid on sobivad paljude kaubagruppide veoks, on need ülemaailmselt konteinervedudel kõige enam kasutatavad (ca 95% kõikidest konteineritest). Üldotstarbelised konteinerid on üldjuhul umbkonteinerid (inglise *box container*), mis on avatavad ainult ühest konteineri otsast. Üldotstarbelised konteinerid on ühtlasi nn kuiva kauba konteinerid (inglise *dry-cargo container*) mis pole ette nähtud vedelkauba veoks. 

Kasutusel on ka üldotstarbelised kõrged konteinerid *(*inglise *high cube general purpose container; HC)*. Need on laineliste seinte, immutatud vineerist põranda ja konteineri ühes otsas olevate ustega 2,90 m väliskõrgusega konteinerid, mida kasutatakse mahukauba või tavakõrgusega konteineri jaoks ülemõõduliste veoste veoks. Valmistatakse 10 *ft*, 20 *ft*, 40 *ft*, 45 *ft*, 48 *ft* ja 53 *ft* kõrgeid konteinereid. 

Kuigi enamus standardkonteineritest on ventileeritavad, valmistatakse lisaks neile ka tõhustatud ventilatsiooniga konteinereid, ehk nn ventileeritavaid konteinereid *(*inglise *ventilated container)*. Neid kasutatakse veoprotsessis tõhusat õhuvahetust vajava kauba veoks. Loomulik ventilatsioon saavutatakse täiendavate ventilatsiooniavadega konteineri peal ja/või külgedel ja -horisontaalsete kanalitega konteineri ülaservas. Konteinerite ventileerimine on oluline peamiselt veoühikusse koguneva kondensaatniiskuse eemaldamiseks. 

Avatava küljega konteineritel *(*inglise *open sided container)* on üks külg või mõlemad küljed kaetud tendiga ja avatavad. Konteiner võimaldab laadida pakkeüksusi ühelt või mõlemalt küljelt. 

Kaanega konteiner *(*inglise *hardtop container)* on mõeldud raskete lastide vedamiseks. Konteiner on avatava laega (hingedel või äratõstetava kaanega). Eemaldada võib eraldi nii konteineri külge kui ka lage. Laaditakse küljelt või pealt tõsteseadmetega (tõstukite või kraanadega). Konteineris on kauba kinnitamiseks koormarihmadega palju kinnituskohti. Valmistatakse nii 20 *ft* kui ka 40 *ft* konteinereid. 

Pealt avatavad konteinerid *(*inglise *open top container)* on tentkattega kaetavad, ülevalt avatavad ja võimaldavad veoste pealtlaadimist. Kasutatakse peamiselt raskete veoste vedamiseks, mille laadimine konteinerisse otsast või küljelt pole võimalik. 

Konteineralus *(*inglise *containerplatform; flat rack container)* on mõeldud raskete saadetiste veoks, mis ületavad konteineri laiuse ja/või kõrguse gabariiti. Aluse põhi on jäik ja selle otsad pole äravõetavad. Konteineri mõlemas otsas on *gooseneck*-tunnel, mis võimaldab kasutada ro-ro laevade lastimiseks ja lossimiseks rulltreileri laadimissüsteemi. Selle abil saab kogukatest ja rasketest saadetistest tõstemehhanismidega käsitsetava ühiku. Valmistatakse kahes mõõdus – 20 ft ja 40 ft konteineraluseid. 

Platvormkonteiner *(*inglise *platform-based container; flat rack container)* on mitteäravõetavate otsaseintega, raskete ja/või ülemõõduliste veoste veoks mõeldud konteiner. Konteineri jäik põhi ja otsaseinad võimaldavad veoste sidumist ja kinnitamist konteineri põhja ning otste külge, samuti konteineri virnastamist.   

Termoisoleeritud konteineri *(*inglise *insulated container)* seinad, lagi ja põhi omavad soojusisolatsiooni kihti kaitsmaks kaupu äärmuslike temperatuuride eest. Konteinereid ei jahutata ega köeta, kuid piiratud aja jooksul suudavad need hoida konteineris väliskeskkonna temperatuurist kõrgemat või madalamat temperatuuri. Taoliste konteineritega veetakse enamasti tarbeelektroonikatooteid, elektroonikaseadmeid, laskemoona, toidukaupu ja muid temperatuuritundlikke tooteid. 

Termokontrollitavad konteinerid ehk külmutuskonteinerid  *(*inglise *thermo controlled container; reefer container)* on 20 *ft* või 40 *ft* standardmõõtudega konteinerid, mis on mõeldud soojustundlike kaupade veoks püsival temperatuuril nii all- kui ka üleval pool külmumispunkti. Konteineri sändvitšpaneelidest polüuretaanvahuga täidetud seinad tagavad nõutava soojusisolatsiooni. Kompaktne kompressor koos külmutusseadmega hoiab konteineris etteantud temperatuuri.Sõltumata välistemperatuurist hoitakse veoühiku sees ette seadistatud temperatuuri. Võimalikud temperatuuriseaded on vahemikus (+25)0 C- (-25)0 C. Enamikul külmutuskonteineritest ei ole toiteallikat, need tarbivad välisest toiteallikast saadavat elektrienergiat. Konteineri külmaagregaat ja soojendusseade saavad toidet 380–400V, 50–60 Hz elektrivõrgust laeval, raudteevagunil või hoiuplatsil. Vastavalt konteinerilaeva generaatorite võimsusele on enamikul alustel teatud arv konteinerite lahtreid varustatud toitepesadega. 

Külmutuskonteinerite sisemõõdud on soojusisolatsioonikihi tõttu üldotstarbeliste konteinerite omadest väiksemad. Maksimaalne ladustamiskõrgus on märgitud konteineris nõutava õhuliikumise tagamiseks seintel punase horisontaaljoonega. Toodetakse ka külmutuskonteinereid, millel on autonoomne energiaallikas ehk diiselmootor koos generaatoriga. Generaator lülitub pinge kadumisel tööle automaatselt ja varustab jahutusagregaati elektrienergiaga ka välise toitepinge kadumisel. Kui osa teekonnast läbitakse maanteel, on välise toiteallika puudumisel autonoomse energiaallika kasutamine möödapääsmatu. 

Toodetakse ka kahe külmutusagregaadiga külmutuskonteinereid. Kui üks süsteem lakkab töötamast või ei suuda konteineris vajalikku temperatuuri hoida, lülitub automaatselt tööle teine agregaat. Samuti valmistatakse kolmesektsioonilist termokonteinerit *(*inglise *tri-temp container)*, ehk konteinerit, kus on võimalik hoida samaaegselt erinevates sektsioonides kolme erinevat temperatuurirežiimi. Termokontrollitavaid konteinereid kasutatakse enamasti toidukaupade ja ravimite veoks. 

Vabalt voolava puistkauba transportimiseks kasutatakse puistkauba konteinereid *(*inglise *bulk container; dry bulk container).* Tegemist on 20 *ft* standardkonteineriga, mis on mõeldud puistkauba (suhkur, tsement, väetised, teravili jms) veoks. Puistkaup laaditakse konteinerisse selle laes olevate luukide kaudu gravitatsiooni abil ja tühjaks ustes olevate luukide kaudu konteinerit kallutades. Konteineri laes on laadimisluugiga kaetavad täitmisavad läbimõõduga 45 cm*,* Konteineri ustest seespool on mahalaadimisavad mõõtmetega 34 x 38 cm. 

Tankkonteineritega *(*inglise *tank container)* veetakse süttivaid vedelikke, mürgiseid ja söövitavaid aineid, toidukaupadest alkoholi, puuviljamahla, toiduõli, toidulisandeid jms vedelas olekus kaupu. Tüüpiline konteinermahuti paikneb standardmõõtmetega konteineri raami sees ja seda käsitsetakse tõste- ja teisaldusseadmetega nagu ISO standardkonteinereid. Enamik tankkonteineritest on 20 *ft* suurused, kuid valmistatakse ka 30 *ft* ja 40 *ft* standardmõõtudega tankkonteinereid. Tankkonteiner tuleb täita vähemalt 80% ulatuses selle mahust hoidmaks ära vedeliku ohtlikku loksumist ja lasti raskuskeskme muutumist. Samuti ei tohi täita tankkonteinerit 100% ulatuses, vaid tuleb jätta ruumi võimaliku soojuspaisumise jaoks. Spetsiaalseid tankkonteinereid kasutatakse ka vedelgaaside (LNG; LPG) veoks.   

Termoisoleeritud tankkonteinerid *(*inglise *insulated tank container)* on soojusisolatsiooni kihiga kaetud konteiner-mahutid, millega veetakse temperatuuritundlikke vedelikke. Konteinereid ei jahutata ega köeta, kuid piiratud aja jooksul suudavad need hoida konteineris väliskeskkonna temperatuurist kõrgemat või madalamat temperatuuri.  

## Konteinerite standardiseerimise ajaloost

Intermodaalsete vedude kontseptsioon põhineb arusaamisel, et transpordi efektiivsus on tagatud transportides veoühikut kaubaga erinevate transpordiliikidega, kaupa vahepeal ümber laadimata. Idee realiseerimiseks oli vaja integreerida veoahela erinevad lülid. Laevad, sadama- ja sisemaaterminalid, veokite haagised ja vagunid tuli kohandada konteinerite veoks ja käitlemiseks. Loogiliseks sammuks oli konteinerite ehituse ja suuruste standardimine.  

Raskusi tekkis vana ja uue maailma mõõtühikutega konteineri mõõtude ühtlustamisel. 1961. a. pakkusid USA spetsialistid konteinerite standardlaiuseks ja -kõrguseks 8 jalga ning pikkusteks 10, 20, 30 ja 40 jalga. Aluseks võeti põhimõte, mille järgi võib hakata tulevikus kasutama konteinereid mistahes pikkusega jalgades, mis jagub kümnega, kuid konteineri maksimaalne pikkus võis olla 40 jalga. Siiski oldi arvamusel, et 10 ja 30 jalased konteinerid ei saa populaarseks ning peamiselt hakatakse kasutama 20- ja 40-jalaseid konteinereid. Hiljem võeti siiski kasutusele ka 45-, 48-, ja 53-jala pikkused konteinerid, viimast kaht kasutatakse küll peamiselt USA-s ja Kanadas. 

Ameeriklased kasutasid konteinerite ISO standardi väljatöötamisel oma juhtpositsiooni ning eurooplaste leiget suhtumist. Komplitseeritud läbirääkimiste tulemusel jõudsid Euroopa ja Ameerika eksperdid lõpuks siiski ühisele seisukohale. Võeti kasutusele ISO standardkonteiner väliste mõõtudega 20x8x8 jalga ehk 6,10 x 2,44 x 2,44 m. Taoline kompromiss polnud aga optimaalne, kuna 2,35 meetrine konteineri siselaius ei võimaldanud paigutada konteinerisse kõrvuti kaht Euroopas tol ajal juba laialdaselt kasutatavat, EUR1 aluse mõõtudega kaubaalust. Euroopas kasutatavate alustega laadimisel jäi alati kasutamata osa konteineri põrandapinnast. Vaatamata sellele oli konteineri kasutamine niivõrd hea idee, et eurooplased võtsid selle kõigele vaatamata kiiresti omaks. 

1964. a. andis Rahvusvaheline Standardimisorganisatsioon (*International Organization of Standardization*; *ISO*) välja soovitused konteinerite mõõtmete kohta. Samal aastal kehtestati ISO standardiga konteinerite suurusklassid, mõõtmed, ehitus ja kinnitussüsteemid. 

1969. a. jõustus konteinerite ISO standard ja alustati konteinerite valmistamist vastavalt ISO standardiga kehtestatud nõuetele. Kõik konteinereid vedavad laevad, vagunid, haagised ja kraanad kohandati ümber vastamaks sellele standardile. Uued tõsteseadmed, veovahendid ja veoühikud ehitati edaspidi ainult kooskõlas konteinerite standardiga. 

Tagantjärele on tunnistatud, et standardkonteineri laiuse ja pikkuse sisemõõdud oleksid pidanud olema kooskõlas autotranspordis kasutatavate veoühikute mõõtudega ehk konteineri siselaius 2,45 m ja lühikese konteineri (1TEU) sisepikkus 6,20m. Need mõõdusuhted lubaksid saavutada konteineri põrandapinna 100%  täituvuse ühtviisi nii meetermõõdustikus kui ka tollmõõdustikus kaubaaluste kasutamisel. 

## Viited